Яңа Мансурда туган телебез ныклап өйрәтелерме?..

	Авыл мәктәбе - бөек татар халкының язмышы бит ул. Чөнки шушы язмышка гомерлек сукмак биредә салына. Ә аның төп нигезе нык микән соң? Бу турыда укытучылар, әти - әниләрнең карашы ничегрәк икән?! 	 - Безнең Яңа Мансур авылы мәктәбендә 70тән артык укучы белем ала. Шушы ук бинада урнашкан бакчада әле 20 нарасый да тәрбияләнә. Мәктәбебезнең беренче сыйныфында 10 укучы укыса, киләсе елга да шул кадәр үк булачак. Үткән елда мәктәпне тәмамлаган 7 укучының дүртесе бүген югары уку йортларында белем ала. Ике кеше читтән торып укый. Хәзергесе вакытта унберенче сыйныфта 9 укучы белем ала, - дип башлады әңгәмәбезне Похвистнево районының Яңа Мансур авылындагы гомуми белем бирү үзәге, унберьеллык мәктәп җитәкчесе Тәнзилә Әхмәтбарый кызы ВӘЛИЕВА.

- Татар теле укытыламы соң? Һәм аңа ничә сәгать бирелгән?

- Икенче сыйныфтан тугызынчы сыйныфка кадәр атнасына барлыгы икешәр сәгать укытыла. Быелдан “Әлифба” беренче сыйныфта бөтенләй укытылмый инде. Чөнки андагы балаларның яртысы күрше Сосновкадан килгән рус балалары. “Әлифба”ны киләсе елдан укытырга уйлап торабыз торуын. Әлегә татар теле бер генә сәгать тә укытылмый. Бирелгән ике сәгатьтә дә әдәбиятны гына укытабыз. Мәктәптә эшли башлавыма ун ел була инде, шушы вакыт эчендә биредә ана телен өйрәткәнне күргәнем булмады. Ул миңа хәтле дә укытылмаган икән.

- Ни эшләп алай килеп чыкты икән соң? 

- Мин моның барысы да үзебездән тора, дип уйлыйм, чөнки бездә татар теле китаплары юк. Әгәр теләсәк, бирелгән ике сәгатьнең берсен татар теленә биреп була ич. Югыйсә, үзебезнең яхшы әзерлекле татар теле укытучыбыз да бар. Лилия ханым Нуретдинова татар телен шушы аз сәгатьләрдә укытканда зур кыенлыклар кичерә. Бездә татар теле буенча дәреслекләр бөтенләй юк бит.

- Әти-әниләр үзләре бу турыда ни уйлыйлар?

- Без үзебез аларны үгетлибез. Алар моның белән кызыксынмыйлар да. Алдагы елларда минем балама бу фән бик авыр бирелә, укытмагыз, дип зарланып килүчеләре дә булгалады. Балаларның бөтенләй татарлыктан ваз кичүләре мөмкин, алар бит татарның тарихын, данлыклы язучыларын, рәссамнарын, гомумән, бөек шәхесләре турында берни белми калалар, дип әйткәнем дә булды. Киләчәктә ничек булыр, татар китапларына заявкалар бирдек инде.

Мәктәптә татар теле укытылмаса да, авыл җирлеге белән берлектә “Минем туган авылым” дип исемләнгән конференция үткәрергә җыенабыз. Җиңүчеләребезгә акчалата бүләкләр тапшырылырга тиеш. Алар моңа бик тырышып хәзерләнәләр, авылыбыз тарихы, биредән чыккан олуг шәхесләр турында кызыклы мәгълүматлар туплыйлар.

Күптән түгел генә бездә район күләмендә милли татар көрәше буенча бәйге үткәрелде. Һәр бәйрәм саен авыл сәхнәсендә концертлар да оештырабыз. 

Укучыларыбыз буранлы көннәрдә әби-бабайларның ишек төпләрен кардан чистарталар һәм башка төрле шәфкатьлелек белән дә шөгыльләнәләр. Бөтендөнья, өлкә, район күләмендә үткәрелгән конкурсларда катнашып, призлы урыннар яулаучылар да бар.
Мәктәбебезгә эшмәкәрләр Ринат Сәгыйров, Минегали Гайсаров, Рафаэль Шәйхетдинов, Хәбибулла Гыйззәтуллин һәм авыл җирлеге җитәкчелеге кирәк чакта гел ярдәм итеп торалар. 

2011елда, Аллаһыга шөкер, мәктәбебезгә капиталь ремонт ясаттык. Балалар бакчасына кирәк-яракка Похвистнево муниципаль район хакимияте дә, шулай ук өлкә мәгариф министрлыгы да бюджеттан акча бирделәр. Өр-яңа ноутбуклар, бер моноблок, төрле программалар белән идарә ителүче фрезер станогы сатып алдык. Балалар бакчасына интерактив такта да бирелде. 

8нче сыйныф укучысы Ринат Яһүдин Самара шәһәрендә яшүсмерләр арасында үткәрелгән грек-рим көрәшендә, 42 килограмм авырлыктагы үлчәмдә катнашып, өченче дәрәҗә дипломга ия булды. 

- Киләчәккә нинди планнарыгыз бар?

- Киләсе уку елында 5нче сыйныф укучыларын яңа укыту стандартлары буенча укытырга керешәчәкбез. Җәйгә бакча балалары өчен уен мәйданчыгы булдырырга, мәктәп тирәсен өр-яңа койма белән әйләндереп алырга уйлыйбыз, - дип сүзен тәмамлады Тәнзилә Әхмәтбарый кызы Вәлиева.

Беренче карашка мәктәптә барысы да яхшы - ал да гөл кебек. Тик шулай да бер нәрсә эчне нык пошырып тора. Яңа Мансур кебек чын татар авылы мәктәбендә туган телебезгә әлегә урын юк. Моны алга таба өлкәбезнең татар милли җәмгыятьләре белән берлектә ничек тә үзгәртәсе иде.

Югарыдагы рәсемдә: Мәктәп директоры, Россия Федерациясенең иң алдынгы укытучыларының берсе – Тәнзилә Әхмәтбарый кызы ВӘЛИЕВА. 

Капиталь ремонт ясалган Яңа Мансур авылы мәктәбе.
  
	Нурсинә ХӘКИМОВА	
Бердәмлек

	№ 16 | 13.04.2013	


